刘克庄
明皇按乐图
莺啼花开春昼迟，掖庭无事方遨嬉。
广平策免曲江去，十郎谈笑居台司。
屏间无逸不复睹，教鸡能斗马能舞。
戏呼宁哥吹玉笛，催唤花奴打羯鼓。
南衙群臣朝见疏，老伶巨珰前后趋。
阿瞒半醉倚玉座，袖有曲谱无谏书。
金盆皇孙真龙种，浴罢六宫竞围拥。
惜哉傍有锦绷儿，蹴破咸秦跳河陇。
古来治乱本无常，东封未了西幸忙。
辇边贵人亦何罪，祸胎似在偃月堂。
今人不识前朝事，但见断缣妆束异。
岂知当日乱难人，说着开元总垂泪。